PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/ZK/1/1/045           	Bratislava 12. marca 2006	

Protimonopolný úrad Slovenskej republiky, odbor dohôd obmedzujúcich súťaž, v správnom konaní č. 0080/ODOS/2005 začatom dňa 14.07.2005 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov vo veci dohody obmedzujúcej súťaž takto 

rozhodol:

podľa § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov správne konanie voči účastníkom správneho konania  Petit Press, a.s., Nám. SNP 30, 811 01 Bratislava, PEREX, a.s., Trnavská cesta 39/A, 831 04 Bratislava, ECOPRESS, a.s., Pribinova 25, 810 11 Bratislava (doručuje sa na adresu Seberíniho 1, P.O.BOX 35, 820 07 Bratislava 27), TREND Holding, spol. s r.o., Rezedová 5, P.O.BOX 31, 820 07 Bratislava, v konaní zastúpenému advokátom JUDr. Rudolfom Adamčíkom, Advokátska kancelária Adamčík a partneri, Liptovská 2/A, P.O.BOX 67, 820 05 Bratislava, RINGIER SLOVAKIA, a.s., Prievozská 14, 821 09 Bratislava a SITA Slovenská tlačová agentúra a.s., Stupavská 23, 831 06 Bratislava (doručuje sa na adresu Mýtna 15, 811 07 Bratislava) zastavuje, nakoľko dôvod na konanie nebol daný.

Odôvodnenie:

	Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), na základe výsledkov šetrenia na relevantnom trhu dodávok elektronickej formy periodickej tlače pre účely spracovania monitoringu monitoringovými spoločnosťami začal dňa 14. 07. 2005 z vlastného podnetu správne konanie č. 0080/ODOS/2005 podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“)  vo veci dohody obmedzujúcej súťaž podľa § 4 zákona voči podnikateľom Petit Press, a.s., Nám. SNP 30, 811 01 Bratislava (ďalej len „Petit Press, a.s.“), PEREX, a.s., Trnavská cesta 39/A, 831 04 Bratislava (ďalej len „PEREX, a.s.“), ECOPRESS, a.s., Pribinova 25, 810 11 Bratislava (ďalej len „ECOPRESS, a.s.“), TREND Holding, spol. s r.o., Rezedová 5, P.O.BOX 31, 820 07 Bratislava (ďalej len „TREND Holding, spol. s r.o.“), RINGIER SLOVAKIA, a.s., Prievozská 14, 821 09 Bratislava (ďalej len „RINGIER SLOVAKIA, a.s.“) a SITA Slovenská tlačová agentúra a.s., Stupavská 23, 831 06 Bratislava (ďalej len „SITA Slovenská tlačová agentúra a.s.“). Spoločnosť TREND Holding, spol. s r.o. zastupuje v tomto správnom konaní základe plnomocenstva advokát JUDr. Rudolf Adamčík, Advokátska kancelária Adamčík a partneri, Liptovská 2/A, P.O.BOX 67, 820 05 Bratislava. 

Prešetrovaniu predchádzali sťažnosti monitorovacích spoločností SLOVAKIA ONLINE, s.r.o., Sabinovská 14, 821 02  Bratislava (ďalej len „SLOVAKIA ONLINE, s.r.o.“) a STORIN, spol. s r.o., Riazanská 57, 831 03  Bratislava (ďalej len „STORIN, spol. s r.o.“) koncom roka 2004. Monitorovacie spoločnosti vyjadrovali nespokojnosť s vydavateľmi navrhovanými podmienkami obchodnej spolupráce na rok 2005, predovšetkým s podstatným nárastom cien elektronickej verzie periodík v roku 2005 oproti roku 2004. Príčinu videli v zmene obchodných podmienok, na ktorých sa, podľa ich názoru, vydavatelia periodickej tlače dohodli a ktoré začali voči nim uplatňovať s určitými obmenami pri uzatváraní tzv. licenčných zmlúv na rok 2005. Licenčné zmluvy upravovali podmienky dodávok elektronickej verzie periodík pre monitorovacie spoločnosti. Vydavatelia periodickej tlače požadovali aj vyššiu transparentnosť pri narábaní s ich dátami, a to predovšetkým v súvislosti s autorskými právami a ich dodržiavaním. Transparentnosť chceli dosiahnuť prístupom do databázy klientov monitorovacích spoločností.
 
	           Príčinu týchto zmien dávali monitorovacie spoločnosti do súvisu so vznikom spoločnosti Slovenská monitorovacia agentúra, a.s., Mýtna 15, 811 07 Bratislava (ďalej len „Slovenská monitorovacia agentúra, a.s.“) zapísanej do obchodného registra 04. 12. 2004, ktorá je 100% dcérskou spoločnosťou SITA Slovenská tlačová agentúra a.s. Slovenská monitorovacia agentúra, a.s. odoberá od vydavateľov elektronickú formu periodickej tlače, na základe ktorej svojim zákazníkom poskytuje službu monitoringu, je teda konkurentom iných monitorovacích spoločností. Monitorovacie spoločnosti poukazovali na skutočnosť, že členmi dozornej rady spoločnosti Slovenská monitorovacia agentúra, a.s. boli pritom aj viacerí vydavatelia periodickej tlače, čím boli ostatné monitorovacie spoločnosti oproti Slovenskej monitorovacej agentúre, a.s. znevýhodnení. Zároveň uvádzali, že SITA Slovenská tlačová agentúra a.s., resp. Slovenská monitorovacia agentúra, a.s. spolupracovali s vydavateľmi pri tvorbe nových licenčných zmlúv na rok 2005. 

	Slovenská monitorovacia agentúra, a.s., ako jediná monitorovacia spoločnosť, uzatvorila na rok 2005 licenčné zmluvy so všetkými vydavateľmi. Podľa licenčných zmlúv sa cena, ktorú majú monitorovacie spoločnosti platiť  vydavateľom, odvíja od počtu klientov a výberov jednotlivých tém na základe kľúčových slov. To predstavovalo zásadný rozdiel oproti praxi z predchádzajúcich rokov, kedy sa mesačná cena za poskytovanie elektronickej formy periodickej tlače stanovovala paušálne, pevnou sadzbou. Pre monitorovacie spoločnosti s väčším počtom klientov by zmena spôsobu stanovovania ceny znamenala výrazný nárast ceny za odber dát v elektronickej podobe oproti paušálnej cene. Spoločnosť SLOVAKIA ONLINE, s.r.o. preto dala na úrad podnet na posúdenie zvýšenia cien za elektronickú podobu periodickej tlače pre rok 2005. 

Podľa tejto spoločnosti ceny boli pre monitorovacie spoločnosti likvidačné a preto SLOVAKIA ONLINE, s.r.o. licenčné zmluvy s vydavateľmi periodickej tlače nepodpísala. V súvislosti so skutočnosťou, že Slovenská monitorovacia agentúra, a.s. zmluvy, aj s príslušnými cenovými podmienkami, podpísala, SLOVAKIA ONLINE, s.r.o. poukázala na prepojenie väčšiny vydavateľov so spoločnosťou Slovenská monitorovacia agentúra, a.s., resp. SITA Slovenská tlačová agentúra a.s. prostredníctvom dozornej rady Slovenskej monitorovacej agentúry, a.s. a vyslovila podozrenie, že ceny dohodnuté medzi vydavateľmi a Slovenskou monitorovacou agentúrou, a.s. sa v praxi nebudú realizovať. Podľa SLOVAKIA ONLINE, s.r.o. dôvodom zmeny obchodných podmienok je snaha o ostatných likvidáciu monitorovacích spoločností a následné prebratie ich klientov zo strany Slovenskej monitorovacej agentúry, a.s.	

Po prešetrení uvedených skutočností, ktoré poukazovali na možnú protisúťažnú dohodu medzi vydavateľmi periodickej tlače, ako aj SITA Slovenská tlačová agentúra a.s., úrad začal dňa 14.07.2005 podľa § 25 ods. 1 zákona správne konanie vo veci možnej dohody obmedzujúcej súťaž podľa § 4 zákona spočívajúcu v zmene obchodných podmienok dodávok elektronickej podoby periodickej tlače na rok 2005 zo strany menovaných vydavateľov. 

Účastníci správneho konania

Podľa § 25 ods. 3 písm. a) zákona účastníkom konania v prípade dohody obmedzujúcej súťaž sú účastníci tejto dohody obmedzujúcej súťaž.

	Vzhľadom k podozreniu z horizontálnej dohody obmedzujúcej súťaž, kde, podľa informácií, ktoré mal úrad k dispozícii, významnú koordinačnú funkciu zohrala spoločnosť SITA Slovenská tlačová agentúra a.s., úrad za účastníkov správneho konania určil spoločnosti Petit Press, a.s., PEREX, a.s., ECOPRESS, a.s., TREND Holding, spol. s r.o., RINGIER SLOVAKIA, a.s. (ďalej aj „vydavatelia“) a SITA Slovenská tlačová agentúra a.s.

	Spoločnosť Petit Press, a.s. je registrovaná v Obchodnom registri, oddiel Sa pod vložkou číslo 2471/B. Vykonáva vydavateľskú činnosť a ostatné činnosti, ktoré s predmetom tohto správneho konania nesúvisia.

	Spoločnosť PEREX, a.s. je registrovaná v Obchodnom registri, oddiel Sa pod vložkou číslo 62/B. Vykonáva vydavateľskú činnosť a ostatné činnosti, ako je predaj, distribúcia tlače, reklamná propagačná a inzertná činnosť, polygrafická výroba, automatizované spracovanie dát a iné aktivity, ktoré s predmetom tohto konania priamo nesúvisia. 

	Spoločnosť ECOPRESS, a.s. je zapísaná v Obchodnom registri, oddiel SA  pod vložkou č. 476/B. Predmetom činnosti tejto spoločnosti, okrem iného, je vydavateľská, nakladateľská a redakčná činnosť. 

	Spoločnosť TREND Holding, spol. s r.o. je zapísaná v Obchodnom registri, oddiel Sro pod vložkou č. 12112/B. Predmetom činnosti tejto spoločnosti, okrem iného, je príprava a vydávanie periodických a neperiodických publikácií. 

Spoločnosť RINGIER SLOVAKIA, a.s. je zapísaná v Obchodnom registri, oddiel SA  pod vložkou č. 19/B. Predmetom činnosti tejto spoločnosti, okrem iného, je vydavateľská činnosť. 

	Spoločnosť SITA Slovenská tlačová agentúra a.s. je zapísaná v Obchodnom registri, oddiel SA pod vložkou č. 1728/B. Vykonáva činnosť spravodajskej tlačovej kancelárie, zaoberá sa nákupom a predajom agentúrnych správ, fotografií, televíznych šotov, rozhlasových relácií a ďalších informácií. Ďalšími činnosťami je vydavateľská činnosť, reklamná činnosť, prieskum trhu, poradenstvo v oblasti predmetu podnikania a iné.

Relevantný trh

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.

	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.

	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Pri určení tovarového relevantného trhu úrad vychádzal z predmetu licenčných zmlúv uzatvorených medzi vydavateľmi periodickej tlače a monitorovacími spoločnosťami, t.j. nadobúdateľmi práv na použitie spoločného diela.  Predmetom práv sú všetky spoločné diela, a to periodické a neperiodické publikácie vydávané vydavateľmi v súlade so zákonom č. 81/1966 Zb. o periodickej tlači a ostatných hromadných informačných prostriedkoch v znení neskorších právnych predpisov. Z vecného obsahu takto uzatvorených licenčných zmlúv je zrejmé, že ide o právo na šírenie elektronickej verzie denníkov, týždenníkov, mesačníkov, ktoré využívajú monitorovacie spoločnosti na spracovanie pravidelných tematických monitoringov pre svojich zákazníkov. 
	
Zákazníci monitorovacích spoločností požadujú z hľadiska periodicity denný, týždenný a jednorázový monitoring. Denný monitoring pritom tvorí až 95-97 % zo všetkých monitoringov. Pre monitorovacie spoločnosti sú preto dôležité predovšetkým denné periodiká, medzi ktorými majú významnú úlohu celoštátne denníky, ako sú SME, PRAVDA, Nový čas, Hospodárske noviny, celoštátne týždenníky, ako je napr. Trend, mesačníky, niektoré regionálne periodiká a národnostná tlač. Možná dohoda medzi vydavateľmi týchto periodík a následne ňou dotknuté vertikálne vzťahy vydavateľov s monitorovacími spoločnosťami sú predmetom tohto prešetrovania. 

	Pod monitoringom tlače, ktorý vykonávajú monitorovacie spoločnosti, sa rozumie vyhľadávanie zverejnených informácií pre konkrétnych zákazníkov podľa ich špecifických požiadaviek (vyjadrených kľúčovými slovami). Zákazníci, ktorí odoberajú monitoring ho dostávajú takmer výhradne v elektronickej podobe. Aby mohli subjekty pôsobiace v tejto oblasti svojim zákazníkom poskytovať monitoring, získavajú elektronickú podobu jednotlivých periodík od ich vydavateľov, nakoľko prístup k elektronickým verziám jednotlivých denníkov predstavuje najefektívnejšiu formu spracovania týchto informácií. 

	Úrad na základe uvedených skutočností definoval tovarové relevantné trhy ako trhy predaja elektronickej verzie jednotlivých periodík vydavateľmi monitorovacím spoločnostiam s právom ich použitia a šírenia tretím osobám prostredníctvom monitoringu tlače. 

Úrad dospel k záveru, že každý denník je jedinečný, t.j. elektronická verzia každého denníka je z hľadiska poskytovania monitoringu nezastupiteľná elektronickými verziami iných denníkov.  

	Z geografického hľadiska sú relevantné trhy vymedzené územím Slovenskej republiky, ktoré predstavuje homogénne prostredie, t.j. toto územie môže byť odčlenené od ostatných území s odlišnými súťažnými podmienkami. Činnosť vydavateľov, ako aj monitorovacích spoločností, zahŕňa celé územie Slovenskej republiky. 

Postavenie podnikateľov na relevantných trhoch

	V rámci SR pôsobia nasledujúce významné vydavateľstvá, ktoré majú celoštátnu pôsobnosť. 

PEREX, a.s., Bratislava             vydáva                         Pravda                            

RINGIER  SLOVAKIA, a.s.        vydáva                         Nový čas        
					                                  Nový čas pre ženy
                                                                                       Život
                                                                                       Eurotelevízia
                                                                                       Eva
                                                                                       Rebecca

Petit Press, a.s.                          vydáva                         SME
     								   Uj Szó
								   Korzár
								   Noviny Slovakia (balík)
								   Roľnícke noviny
								   TV OKO
								   Vásarnáp

Trend Holding, s.r.o.                 vydáva                           Trend

ECOPRESS, a.s.		       vydáva                            Hospodárske noviny

Spoločnosť SITA Slovenská tlačová agentúra a.s., ako spravodajská agentúra, poskytuje spravodajský servis, ktorý monitorovacie spoločnosti taktiež využívajú pre potreby monitoringu. 

Každý denník je jedinečný a môže obsahovať informácie, ktoré neobsahuje žiaden iný denník. Absencia informácií z jedného denníka tak môže znížiť celkovú kvalitu monitoringu, a tým aj konečnú informáciu poskytovanú zákazníkovi. Tieto periodiká sú v elektronickej verzii pre potreby monitorovacích spoločností vzájomne nezameniteľné. Predmetné vydavateľstvá majú teda 100 % podiely na príslušných vymedzených relevantných trhoch. 

Zistenia úradu

	Na relevantnom trhu poskytovania monitoringu tlače pôsobia tieto významné monitoringové spoločnosti (okrem PR agentúr): SLOVAKIA ONLINE, s.r.o., STORIN, spol. s r.o., NEWTON INFORMATION TECHNOLOGY, s.r.o., pobočka Bratislava, organizačná zložka, Družstevná 2, 831 04 Bratislava (ďalej len „NEWTON INFORMATION TECHNOLOGY, s.r.o.“) a Slovenská monitorovacia agentúra, a.s. 

	Z týchto spoločností Slovenská monitorovacia agentúra, a.s. a NEWTON INFORMATION TECHNOLOGY, s.r.o. akceptovali nové ceny elektronických verzií tlačovín. Na začiatku roka 2005 mala uzatvorenú licenčnú zmluvu so všetkými vydavateľmi len spoločnosť Slovenská monitorovacia agentúra, a.s.	

Spoločnosť  NEWTON INFORMATION TECHNOLOGY, s.r.o., ktorá je súčasťou ekonomickej skupiny, do ktorej patrí aj vydavateľ Hospodárskych novín ECOPRESS, a.s., mala uzatvorenú licenčnú zmluvu s vydavateľom ECOPRESS, a.s., s vydavateľom PEREX, a.s. a do 01.08.2005 aj dobiehajúcu zmluvu uzatvorenú 01.01.2004 s vydavateľom Petit Press, a.s. Od 01.08.2005 spoločnosť uzatvorila novú zmluvu s vydavateľom Petit Press, a.s., opäť za paušálnu cenu. 
	
Spoločnosť SLOVAKIA ONLINE, s.r.o., okrem dobiehajúcej zmluvy s ECOPRESS, a.s. s platnosťou do 01.04.2005, nemala uzatvorené pre rok 2005 zmluvy so žiadnymi vydavateľmi. Predložené nové obchodné a cenové podmienky zo strany jednotlivých vydavateľov táto spoločnosť neakceptovala. 
	
Spoločnosť STORIN, spol. s r.o. taktiež neprijala nové obchodné podmienky na rok 2005 a uviedla, že pokiaľ by sa nové ceny premietli do cien monitoringových výberov, menej solventná klientela si ich nebude môcť dovoliť. Táto spoločnosť nemala ani predtým uzatvorenú zmluvu so žiadnym z uvedených vydavateľov.

	Vydavatelia zhodne uvádzali, že nové ceny elektronickej verzie tlače sú akceptovateľné, nakoľko ich prijala Slovenská monitorovacia agentúra, a.s. a  ich výška vychádza z nákladov na zhotovenie a úpravu elektronickej verzie. Akceptovanie cien spoločnosťami Slovenská monitorovacia agentúra, a.s. a NEWTON INFORMATION TECHNOLOGY, s.r.o. ostatné monitoringové spoločnosti vysvetľujú ekonomickým prepojením týchto agentúr na materské spoločnosti, ktoré u oboch týchto agentúr jestvuje a ktoré im umožňuje ľahšie zniesť finančné zaťaženie. 
	
Úrad sa v tejto súvislosti obrátil na účastníkov konania so žiadosťou o zdôvodnenie zmeny spôsobu tvorby ceny v licenčných zmluvách na rok 2005. Ako vyplýva z vyjadrení vydavateľov, ich cieľom bolo zabezpečiť kontrolu nad postúpenými autorskými právami. Systém cenotvorby per klient/výber a prístup k databáze klientov monitorovacích spoločností im mal umožniť náležitú ochranu autorských práv, t.j. zabezpečiť úhradu za každé využitie autorských práv zo strany monitorovacích spoločností. 

Ako uviedli viacerí predstavitelia vydavateľstiev, už dávnejšie pri vzájomnom stretávaní, napr. na pôde Združenia vydavateľov periodickej tlače, riešili problematiku ochrany svojich autorských práv. Vydavatelia taktiež uviedli, že, podobne ako v niektorých iných krajinách, uvažovali nad vytvorením spoločnosti, ktorú by poverili kontrolou nad ich autorskými právami, aby nedochádzalo k ich zneužitiu.

Vydavatelia, z dôvodu posilnenia ochrany autorských práv a vytvorenia nového zmluvného systému, od augusta 2004 postupne vypovedávali uzatvorené zmluvy s monitorovacími spoločnosťami.
 
Ako prvé sa vypovedalo zmluvy vydavateľstvo ECOPRESS, a.s., ktoré dňa 03.08.2004 oznámilo na svojom internetovom portáli, že od 01.10.2004 prestane na portáli uverejňovať fulltextové elektronické vydanie denníka a preto tiež nebude možné pokračovať v dodávke elektronických dát 
	
Listom zo dňa 28.09.2004 vydavateľ RINGIER SLOVAKIA, a.s. oznámil spoločnosti  NEWTON INFORMATION TECHNOLOGY, s.r.o. výpoveď licenčnej zmluvy zo dňa  30.07.2004 s tým, že dôvodom výpovede zmluvy je zmena podmienok spolupráce, o ktorých budú rokovať. 
	
V januári 2005 sa pripojili spoločnosti TREND Holding, spol. s r.o. a Petit Press, a.s., ktoré nechali dobehnúť pôvodné zmluvy podľa výpovedných lehôt.

Dohodnuté nové obchodné podmienky sa začali aplikovať od roku 2005 formou nových licenčných zmlúv, ktoré obsahovali systém tvorby ceny per klient/výber a mechanizmus kontroly zákazníkov monitorovacích spoločností. Súčasne boli stanovené kritéria pre určenie ceny jednotlivých titulov.  

Návrhy licenčných zmlúv vydavatelia zaslali monitorovacím spoločnostiam v druhej polovici decembra 2004.

Z dokladov, ktoré má úrad k dispozícii, je zrejmá koordinačná funkcia SITA Slovenská tlačová agentúra a.s. pri tvorbe a uzatváraní licenčných zmlúv a tvorbe cien per klient/výber na rok 2005. Potvrdzuje to elektronická komunikácia medzi vydavateľmi a SITA Slovenská tlačová agentúra a.s. z novembra a decembra 2004. Koordinácia zo strany SITA Slovenská tlačová agentúra a.s. bola potvrdená aj samotnými vydavateľmi v zápisniciach z rokovaní s úradom. SITA Slovenská tlačová agentúra a.s. taktiež predložila návrh licenčných zmlúv na posúdeniu úradu.

Rovnaké licenčné zmluvy použili v rôznych modifikáciách všetci vydavatelia.  Väčšiu odchýlku uplatnil PEREX, a.s. , ktorý zotrval pri paušálnej cene elektronickej verzie novín a spoločnosť ECOPRESS, a.s. 
	
Spoločnosti Petit Press, a.s., RINGIER  SLOVAKIA, a.s. a TREND Holding, s.r.o. použili vo svojich licenčných zmluvách pre rok 2005 dohodnutý spôsob výpočtu ceny systémom per klient/výber. 

V čase prípravy nových licenčných zmlúv bola založená Slovenská monitorovacia agentúra, a.s., ako dcérska spoločnosť SITA Slovenská tlačová agentúra a.s., ktorá pôvodne ponúkla vydavateľom účasť v dozornej rade tejto spoločnosti,  ako aj možnosť postupne odkúpiť 49 % akcií spoločnosti. Úrad zistil, že tento zámer sa realizoval len čiastočne. K odkúpeniu akcií vydavateľmi nedošlo. Ponuku účasti v dozornej rade odmietol vydavateľ ECOPRESS, a.s. Spoločnosť PEREX, a.s. neskôr svojho zástupcu z dozornej rady spoločnosti Slovenská monitorovacia agentúra, a.s. odvolala. Členmi dozornej rady SMA, a.s. tak zostali len zástupcovia spoločností Petit Press, a.s., RINGIER SLOVAKIA, a.s. a TREND Holding, spol. s .r.o. 

	Úrad skúmal aj vývoj situácie na trhu predaja elektronických verzií periodickej tlače v priebehu roku 2005.

Úrad zistil, že niektoré vydavateľské spoločnosti v priebehu roka 2005 znížili pôvodnú cenu za svoje produkty, resp. umožnili použiť aj paušálne ceny. Možnosť výberu paušálnej ceny alebo ceny per klient/výber dáva od augusta 2005 spoločnosť Petit Press, a.s. Spoločnosť RINGIER SLOVAKIA, a.s. v priebehu roka znížila ceny ňou vydávaných titulov a upravila štruktúru cenníka. Tak poklesla cena jej najznámejšieho denníka Nový čas z 3 000 Sk/per klient/výber na 500 Sk. Vydavateľstvo PEREX, a.s. v roku stanovuje nižšiu paušálnu cenu  ako v roku 2004. Spoločnosť TREND, Holding, spol. s r.o.  v podstate zachovala cenu úplného obsahu týždenníka TREND. Spoločnosť ECOPRESS, a.s. cenu Hospodárskych novín zatiaľ nezmenila.

. 
Záver

Úrad konštatuje, že vydavatelia periodík medzi sebou komunikovali (napr. na pôde Združenia vydavateľov periodickej tlače) a snažili sa riešiť situáciu na trhu predaja elektronickej verzie periodickej tlače pre potreby monitoringu a s tým súvisiacu otázku ochrany autorských práv. Úrad nepreukázal inú motiváciu vydavateľov k tomuto postupu. 

Boli preukázane vzájomné kontakty aj medzi vydavateľmi a SITA Slovenská tlačová agentúra a.s., resp. Slovenskou monitorovacou agentúrou, a.s., aj prostredníctvom účasti viacerých vydavateľov v dozornej rade tejto spoločnosti, ktorá je konkurentom ostatných monitorovacích spoločností. Slovenská monitorovacia agentúra, a.s. bola jedinou monitorovacou spoločnosťou, ktorá bola aktívne zapojená do tvorby nového systému cenotvorby elektronickej verzie periodickej tlače a významne sa zapojila do jeho zavedenia.

Zavedenie nového systému tvorby ceny elektronickej verzie periodickej tlače malo potenciál ovplyvniť v podstatnej miere výšku nákladov väčších monitorovacích spoločností. Jedine Slovenská monitorovacia agentúra, a.s. mala uzatvorené licenčné zmluvy so všetkými vydavateľmi.

V priebehu roku 2005 nastal čiastočný odklon od novozavedeného systému tvorby ceny elektronickej verzie periodík, niektoré vydavateľstvá prešli aj na paušálny spôsob stanovovania ceny, iné významne znížili výšku ceny per klient/výber. Úrad v priebehu konania zistil, že pre vydavateľov sú v súčasnosti tržby za predaj elektronickej verzie periodík okrajovými príjmami. 
	
Napriek existujúcej vzájomnej komunikácii účastníkov správneho konania pri tvorbe nových podmienok pre poskytovanie elektronickej verzie periodickej tlače pre účely monitoringu úrad konštatuje, že v rámci predmetného správneho konania nepreukázal, že účastníci konania porušili ustanovenia § 4 zákona. Úrad nezískal dôkazy, že vydavatelia a SITA Slovenská tlačová agentúra a.s. uzatvorili dohodu obmedzujúcu súťaž, ktorej cieľom by bolo zvýšenie cien elektronickej verzie periodickej tlače, s prípadným následným vytlačením konkurentov Slovenskej monitorovacej agentúry, a.s. z trhu.

Úrad podľa § 33 zákona vyzval účastníkov správneho konania, aby sa pred vydaním rozhodnutia ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie, a k záverom prešetrovania, ku ktorým úrad na základe jemu dostupných informácií a podkladov dospel.

Spoločnosti Petit  Press, a.s., PEREX, a.s., ECOPRESS, a.s., TREND Holding, spol. s r.o. sa písomne vyjadrili, že výsledok šetrenia úradu zodpovedá skutkovému stavu. Spoločnosť SITA Slovenská tlačová agentúra a.s. vyjadrila súhlasný postoj telefonicky. Spoločnosť RINGIER SLOVAKIA, a.s. sa k záverom úradu nevyjadrila.

	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                  Ing. Ján Šufliarsky
                                                riaditeľ odboru dohôd obmedzujúcich súťaž 

Rozhodnutie sa doručí:

Petit Press, a.s.
Nám. SNP 30
811 01 Bratislava

PEREX, a.s.
Trnavská cesta 39/A
831 04 Bratislava

ECOPRESS, a.s.
Pribinova 25
810 11 Bratislava

doručuje sa na adresu:
Seberíniho 1
P.O.BOX 35
820 07 Bratislava 27

JUDr. Rudolf Adamčík
advokát
Advokátska kancelária Adamčík a partneri
Liptovská 2/A
P.O.BOX 67
820 05 Bratislava

RINGIER SLOVAKIA, a.s.
Prievozská 14
821 09 Bratislava 

SITA Slovenská tlačová agentúra a.s.
Stupavská 23
831 06 Bratislava

doručuje sa na adresu:
Mýtna 15
811 07 Bratislava